กลุ่มปตท.น่าสนขึ้นน้อยกว่าตลาด
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันอังคารที่ 17 ส.ค. 2553
11 ส.ค. 2554

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันอังคารที่ 17 ส.ค. 2553
โดย...นายกระทิง &amp; หญิงฟลอร์
...ตลาดหุ้นพักยาว 4 วัน กลับมาซื้อขายวันแรกดูตลาดเนือยๆ เนื่องจากช่วงที่หุ้นไทยหยุดยาว ตลาดหุ้นต่างประเทศพากันร่วง หุ้นไทยเลยซึมเล็กน้อย 
...ดัชนีปิดกดเล็กน้อย 860.55 จุด ร่วง 1.61 จุด มูลค่าซื้อขาย 28,048 ล้านบาท ... ต่างชาติซื้อสุทธิ 398 ล้านบาท 
...หุ้น ปตท. (PTT) ราคาวิ่งแรง ผลประกอบการครึ่งปีโต 45% มองเลยไปถึงธุรกิจในกลุ่มไม่ได้เลวร้าย ที่สำคัญหุ้นตระกูล PTT รอบนี้ขึ้นน้อยกว่าตลาด ฉะนั้นอย่ามองข้ามหุ้นกลุ่มนี้ 
...“อารีย์ พุ่มเสนาะ” บิ๊ก ซี.ไอ.กรุ๊ป (CIG) มั่นอกมั่นใจผลประกอบการดีวันดีคืน หรือดีตั้งแต่ปลายปี 2552 แต่ไฉนถึงไตรมาส 2 ยังขาดทุนร่อแร่อย่างนี้ หรือออร์เดอร์แคเรียสิงคโปร์ ไม่สำแดงฤทธิ์ตอนนี้ ???? 
...ส่วนตระกูล CEN (แคปปิทอล เอ็นจิเนียริ่งฯ) ไปได้เรื่อยๆ ถึงแม้ไตรมาส 2 โชว์กำไร 37 ล้านบาท โตกว่า 200% 
...หุ้นไมด้าลีสซิ่ง (ML) ราคาขยับรับกำไรดีขึ้น ขณะที่ครอบครัวเดียวกันอย่าง ไดสตาร์อีเลคทริค (DISTAR) ขาดทุนบักโกรก 
...เอส.แพ็ค แอนด์ พริ้น (SPACK) รับเงินขายหุ้นโรงพิมพ์ตะวันออก (EPCO) เรียบร้อยแล้ว ถือว่าจบกระบวนการซื้อขายหุ้นกับ ซันไชน์ฯ (SSE) 
...สำหรับคนที่ยังรีรอไม่รู้จะลงทุนอะไร “บลจ.กสิกรไทย” เพิ่มทางเลือกช่วงดอกเบี้ยขาขึ้น ส่งกองทุนใหม่ลงทุนสั้น 4 เดือนเสี่ยงต่ำ ชื่อ “กองทุนเปิดเค พันธบัตร 4 เดือน เอ” ผลตอบแทน 1.50% ต่อปี เปิดขาย 17-23 ส.ค.นี้ ดีกว่าไปฝากแบงก์ดอกเบี้ยไม่ถึง 1%